PMIndiaData/PMIndiaSum huggingface dataset:
प्रधानमंत्री ने सीआईएसएफ के 50वें संस्थापना दिवस समारोह में भाग लिया

प्रधानमंत्री श्री नरेन्द्र मोदी ने उत्तर प्रदेश के गाजियाबाद में इंदिरापुरम स्थित केन्द्रीय औद्योगिक सुरक्षा बल (सीआईएसएफ) के 50वें संस्थापना दिवस समारोह में भाग लिया। प्रधानमंत्री ने सीआईएसएफ जवानों के परेड का अवलोकन किया। उन्होंने विशिष्ट एवं प्रतिभाशाली सेवाओं के लिए सेवा पदक प्रदान किया। उन्होंने शहीद स्मारक पर पुष्प अर्पित किए एवं आगन्तुक पुस्तिका में हस्ताक्षर किए। प्रधानमंत्री ने सीआईएसएफ जवानों को संबोधित करते हुए उनकी स्वर्ण जयंती पर बलों को बधाई दी। उन्होंने देश के महत्वपूर्ण संस्थानों की हिफाजत और सुरक्षा में सीआईएसएफ की भूमिका की सराहना की। उन्होंने कहा कि नवीन भारत के लिए निर्मित आधुनिक अवसंरचना की सुरक्षा की जिम्मेदारी सीआईएसएफ के सुरक्षित हाथों में है। प्रधानमंत्री ने नागरिकों से सुरक्षा जवानों के साथ सहयोग करने का आग्रह किया। प्रधानमंत्री ने कहा कि वीआईपी संस्कृति सुरक्षा ढ़ांचे में बाधा उत्पन्न करती है इसलिए यह महत्वपूर्ण है कि नागरिक सुरक्षा जवानों के साथ सहयोग करें। प्रधानमंत्री ने सीआईएसएफ की भूमिका एवं कार्यों को लेकर आम लोगों में जागरुकता उत्पन्न करने के लिए सीआईएसएफ के कार्यों को प्रदर्शित करते हुए हवाई अड्डों एवं मेट्रो में डिजिटल संग्रहालय आरंभ करने का सुझाव दिया। प्रधानमंत्री ने देश के अहम बुनियादी ढांचे की सुरक्षा में सीआईएसएफ की भूमिका की प्रशंसा करते हुए कहा कि यह बल आपदा अनुक्रिया, महिलाओं की सुरक्षा सुनिश्चित करने एवं कई अन्य प्रकार के कार्यकलापों में भी संलग्न है। इस परिप्रेक्ष्य में प्रधानमंत्री ने केरल में आई बाढ़ एवं नेपाल तथा हैती भूकंपों के दौरान सीआईएसएफ के आपदा राहत अभियानों की भी चर्चा की। प्रधानमंत्री ने कहा कि उनकी सरकार अपने सुरक्षाबलों की हिफाजत सुनिश्चित करने की दिशा में प्रतिबद्ध है। इस संदर्भ में उन्होंने बलों को आधुनिक बनाने तथा उनके कल्याण के लिए सरकार द्वारा उठाए गए कदमों का भी उल्लेख किया। यह उदगार व्यक्त करते हुए कि ड्यूटी सशस्त्र बलों के लिए उत्सव है, प्रधानमंत्री ने कहा कि सीआईएसएफ की भूमिका आतंकवाद द्वारा उत्पन्न चुनौतियों से बढ़ गई है। उन्होंने कहा कि उनकी सरकार आतंकवाद के उन्मूलन की दिशा में प्रतिबद्ध है। प्रधानमंत्री ने कहा कि राष्ट्रीय पुलिस स्मारक पुलिस एवं अर्द्धसैनिक बलों द्वारा प्रदर्शित बहादुरी एवं उनके बलिदानों को समर्पित है। उन्होंने कहा कि राष्ट्रीय युद्ध स्मारक एवं राष्ट्रीय पुलिस स्मारक जैसे स्मारक चिन्ह नागरिकों में सुरक्षा बलों के योगदान के संबंध में जागरुकता उत्पन्न करेंगे। उन्होंने अपने बल में कई महिला सैनिकों को शामिल करने के सीआईएसएफ के प्रयासों की सराहना की। प्रधानमंत्री ने कहा कि जैसे भारत आगे बढ़ रहा है, सीआईएसएफ की भूमिकाएं और जिम्मेदारियां भी इसी के अनुरूप बढ़ेंगी।
प्रधानमंत्री ने इंडोनेशिया में भूकंप के कारण हुई लोगों की मौत पर गहरा दुःख व्यक्त किया

प्रधानमंत्री श्री नरेन्‍द्र मोदी ने इंडोनेशिया में भूकंप के कारण हुई लोगों की मौत पर गहरा दुःख और पीड़ा व्‍यक्‍त की है। उन्होंने घायलों के शीघ्र स्वस्थ होने की कामना की और कहा कि भारत दुःख की इस घड़ी में इंडोनेशिया के साथ खड़ा है। प्रधानमंत्री ने ट्वीट किया; “इंडोनेशिया में भूकंप के कारण हुई लोगों की मौत और संपत्ति के नुकसान से दुखी हूं। मेरी गहरी संवेदनाएं पीड़ितों और उनके परिवारों के साथ है। मैं घायलों के शीघ्र स्वस्थ होने की कामना करता हूं। भारत दुःख की इस घड़ी में इंडोनेशिया के साथ खड़ा है।”
प्रधानमंत्री ने केन्या के राष्ट्रपति चुने जाने पर महामहिम विलियम एस रुतो को बधाई दी

प्रधानमंत्री श्री नरेन्द्र मोदी ने केन्या के राष्ट्रपति चुने जाने पर महामहिम विलियम एस रुतो को बधाई दी है। एक ट्वीट में प्रधानमंत्री ने कहा; "केन्या के राष्ट्रपति चुने जाने पर @WilliamsRuto को बधाई। मैं ऐतिहासिक द्विपक्षीय संबंधों को मजबूत करने के लिए उनके साथ मिलकर काम करने के प्रति उत्सुक हूं।" एमजी / एएम / जेके /वाईबी
प्रधानमंत्री ने एचएच प्रमुख स्वाामी महाराज को उनकी जयंती पर श्रद्धांजलि दी

प्रधानमंत्री श्री नरेन्‍द्र मोदी ने एचएच प्रमुख स्‍वामी महाराज की उनकी जयंती पर श्रद्धांजलि अर्पित की। प्रधानमंत्री ने कहा, ‘दुनियाभर के लाखों भक्‍तों के साथ जुड़ते हुए एचएच प्रमुख स्‍वामी महाराज को उनकी जयंती पर नमन करता हूं। वह एक महान आत्‍मा थे जिनकी अनुकरणीय सेवा और मानवतावादी प्रयासों ने असंख्‍य लोगों के जीवन पर सकारात्‍मक रूप से प्रभावित किया। एचएच प्रमुख स्‍वामी महाराज के समृद्ध विचार तमाम सीमाओं के पार लोगों का लगातार मार्गदर्शन कर रहे हैं। जरूरतमंद, गरीब एवं समाज के हाशिये पर जीवन-यापन करने वाले लोगों के जीवन में बदलाव के लिए हम उनके दृष्टिकोण से हमेशा प्रेरित होते हैं। एचएच प्रमुख स्‍वामी महाराज के साथ मेरा एक विशेष संबंध था। मैंने उनके साथ जो समय बिताया वह यादगार था। मुझे उनसे आशीर्वाद प्राप्‍त करने का सौभाग्‍य मिला। मैंने पिछले साल सारंगपुर में उनके बारे में जो बातें कही थी वे इस लिंक https://www.youtube.com/ watch?v=azaYIrMsx5g पर उपलब्‍ध हैं।’
प्रधानमंत्री ने पंजाब केसरी लाल लाजपत राय को उनकी जयंती के अवसर पर स्‍मरण किया

प्रधानमंत्री श्री नरेन्द्र मोदी ने पंजाब केसरी लाल लाजपत राय को उनकी जयंती के अवसर पर स्‍मरण किया है। प्रधानमंत्री ने साहस की मूर्ति लाल लाजपत राय को उनकी जयंती के अवसर पर याद किया और कहा कि वे बड़े दूरदर्शी थे, जिनकी देशभक्ति और विचारों ने अनेक लोगों को प्रेरित किया है। प्रधानमंत्री ने अपने ट्विटर अकाउंट पर ‘पंजाब केसरी’ लाला लाजपत राय द्वारा हस्तलिखित पत्रों को साझा किया है।
एनसीसी रैली के अवसर पर प्रधानमंत्री की टिप्‍पणियां

प्रधानमंत्री श्री नरेन्द्र मोदी ने एनसीसी कैडेटों से अपना जीवन राष्‍ट्र और इसके लोगों के कल्‍याण के लिए स‍मर्पित करने का आह्वान किया। एनसीसी रैली के अवसर पर पूरे देश से आए कैडेटों को संबोधित करते हुए प्रधानमंत्री ने एनसीसी कैडेटों से यह अनुरोध किया कि गणतंत्र दिवस समारोह के अवसर पर दिल्‍ली में पिछले एक महीने के अपने प्रवास के दौरान उन्‍होंने जो अच्‍छाइयां अनुभव की हैं, वे उन्‍हें आत्‍मसात करें और जब वे वापस अपने-अपने शहरों और गांवों में जाएं, तो स्‍वच्‍छता और देशभक्ति जैसे मूल्‍यों का प्रचार भी करें। उन्‍होंने कहा कि एनसीसी एक ऐसा संस्‍थान है, जो पूरे देश के युवाओं को आपस में जोड़ता है, इसलिए यह देश में एकता की भावना को मजबूत करने में योगदान देता है। प्रधानमंत्री ने यह उल्‍लेख किया कि इस बार का गणतंत्र दिवस भारतीय संविधान के वास्‍तुकार बाबा साहेब अम्‍बेडकर की 125वीं जयंती को समर्पित है। उन्‍होंने कहा कि अपने पूरे जीवन के दौरान बाबा साहेब अम्‍बेडकर ने अनेक विपरीत परिस्थितियों और परेशानियों का सामना किया, जिनके कारण ही वे इतने सक्षम बनें कि संविधान रूपी अमृत का उत्‍पादन करने में सफल रहे, जो इतने दशकों के बाद भी हमें कंधे से कंधा मिलाकर चलने में सहायता प्रदान कर रहा है।
प्रधानमंत्री ने लाइबेरिया के राष्ट्रीय दिवस पर वहां के लोगों को बधाई दी

प्रधानमंत्री श्री नरेन्‍द्र मोदी ने लाइबेरिया के राष्ट्रीय दिवस पर वहां के लोगों को बधाई दी है। प्रधानमंत्री ने अपने संदेश में कहा, “सभी लाइबेरिया वासियों को राष्ट्रीय दिवस की शुभकामनाएं। मैं आशा करता हूं कि आने वाले समय में भारत और लाइबेरिया के संबंध और भी बेहतर बनेंगे।”
प्रधानमंत्री 15 अक्टूबर को सात नई रक्षा कंपनियों को राष्ट्र को समर्पित करने के कार्यक्रम को वर्चुअल माध्यम से संबोधित करेंगे

विजयादशमी के शुभ अवसर पर, प्रधानमंत्री श्री नरेन्द्र मोदी 15 अक्टूबर, 2021 को दोपहर लगभग 12:10 बजे सात नई रक्षा कंपनियों को राष्ट्र को समर्पित करने के लिए रक्षा मंत्रालय द्वारा आयोजित एक कार्यक्रम को वर्चुअल माध्यम से संबोधित करेंगे । इस अवसर पर रक्षा मंत्री, रक्षा राज्यमंत्री और रक्षा उद्योग संघों के प्रतिनिधि उपस्थित रहेंगे। सात नई रक्षा कंपनियों के बारे में सरकार ने देश की रक्षा तैयारियों में आत्मनिर्भरता बढ़ाने के लिए एक उपाय के तौर पर आयुध निर्माणी बोर्ड को सरकारी विभाग से सात शत – प्रतिशत सरकारी स्वामित्व वाली कॉरपोरेट कंपनियों में परिवर्तित करने का निर्णय लिया है। यह कदम बेहतर कार्यात्मक स्वायत्तता एवं दक्षता सुनिश्चित करेगा और विकास की नई संभावनाओं एवं नवाचार का मार्ग प्रशस्त करेगा। जिन सात नई रक्षा कंपनियों को सूचीबद्ध किया गया है, उनमें शामिल हैं: म्यूनिशन्स इंडिया लिमिटेड (एमआईएल); आर्मर्ड व्हीकल्स निगम लिमिटेड (अवनी); एडवांस्ड वेपन्स एंड इक्विपमेंट इंडिया लिमिटेड (एडब्ल्यूई इंडिया); ट्रूप कम्फर्ट्स लिमिटेड (टीसीएल); यंत्र इंडिया लिमिटेड (वाईआईएल); इंडिया ऑप्टेल लिमिटेड (आईओएल) और ग्लाइडर्स इंडिया लिमिटेड (जीआईएल)।
मंत्रिमंडल ने लापता और शोषित बच्‍चों के बारे में ऑन लाइन खबरों तक पहुंचने के लिए भारत और अमरीका के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने लापता और शोषित बच्चों के बारे में ऑन लाइन खबरों तक पहुंचने के लिए भारत और अमरीका के बीच समझौता ज्ञापन को मंजूरी दे दी है। समझौता ज्ञापन पर भारत की ओर से राष्‍ट्रीय अपराध रिकॉर्ड ब्‍यूरो (एनसीआरबी) और अमरीका की ओर से नेशनल सेन्‍टर फॉर मिसिंग एंड एक्‍सप्‍लायटेड चिल्‍ड्रन (एनसीएमईसी) ने हस्‍ताक्षर किये। लाभ : समझौता ज्ञापन एनसीएमईसी, अमरीका के पास उपलब्‍ध एक लाख से अधिक ऑन लाइन रिपोर्टों तक पहुंच और भारत में कानून प्रवर्तन एजेंसियों को अधिकार प्रदान करेगा। इससे बाल अश्‍लील साहित्‍य और बच्‍चों के यौन उत्‍पीड़न संबंधी सामग्री के बारे में जानकारी के आदान-प्रदान के लिए एक नये तंत्र की स्‍थापना का मार्ग प्रशस्‍त होगा और अपराधियों के खिलाफ कानूनी कार्रवाई की जा सकेगी। यह कानून प्रवर्तन एजेंसियों को बाल अश्‍लील साहित्‍य और बच्‍चों यौन उत्‍पीड़न संबंधी सामग्री को साइबर स्‍पेस से हटाने का अधिकार प्रदान करेगा, जिससे मानव प्रतिष्‍ठा बढ़ेगी।
पीएम ने नीति आयोग से रूपांतरणीय बदलाव के लिए विजन तैयार करने को कहा

पीएम : वृद्धिशील परिवर्तन के लिए लंबा वक्‍त खत्म हो गया है माननीय प्रधानमंत्री श्री नरेंद्र मोदी ने आज नीति आयोग को एक विजन दस्तावेज तैयार करने के लिए बुलाया। ये दस्तावेज भारत के अगले 15 वर्षों के विकास का रोडमैप या रूपरेखा तैयार करने के साथ ही 21 वीं सदी के आने वाले दशकों में देश की वृद्धि की नींव भी रखेगा। नीति आयोग के सदस्यों के साथ संवाद करते हुए प्रधानमंत्री नरेंद्र मोदी ने कहा कि कुछ समय तक वृद्धि संबंधी सुधारों का समय जो पूरे विश्व का मानक था अब खत्म हो चुका है। उन्होंने कहा कि मौजूदा युग एक ऐसा है जिसमें रूपांतरणीय बदलाव की आवश्यकता है। उन्होंने बीते तीन दशकों में परिवर्तन के उभरते हुए चालक के तौर पर प्रौद्योगिकी के महत्व पर प्रकाश डाला और दावा किया कि परिवर्तनों की ये गति कम नहीं होगी। प्रधानमंत्री ने दावा किया कि केंद्र सरकार के पास लोगों के जीवन की बेहतर बनाने के लिए परिवर्तनकारी बदलाव लाने का साहस और क्षमता है। उन्होंने कहा कि, ऐतिहासिक रूप से भारतीय नीति निर्माताओं इसकी कमी पर विलाप करने के बजाय अपनी ताकत पर खेलने के लिए खड़ा होना था। प्रधानमंत्री ने कहा कि भारत के विकास पथ की व्यापक रूपरेखा बनाने के लिए भारत के प्राकृतिक संसाधनों और मानव संसाधनों का विवेकपूर्ण और बुद्धिमान इस्तेमाल इस परिवर्तन के केंद्र में होगा। इस विषय के कई उदाहरण देते हुए उन्होंने उपलब्ध भूमि,देश की खनिज संपदा और विशाल अप्रयुक्त सौर ऊर्जा की क्षमता का उल्लेख किया है। इसी तरह उन्होंने कहा कि भारत ने अभी तक अपनी विशाल समुद्र तट का उपानुकूलतम उपयोग किया है। मानव संसाधन विकास के बारे में बात करते हुए प्रधानमंत्री ने कहा कि केंद्रित कौशल विकास अतिआवश्यक है, क्योंकि भविष्य में मानव संसाधन की वैश्विक आवश्यकता को पूरा करने की क्षमता भारत के पास है। प्रधानमंत्री ने भारत की पर्यटन क्षमता के विकास की आवश्यकता पर बल दिया। उन्होंने कहा कि विकास को बढ़ावा देने और निर्यात बढ़ाने के लिए राज्यों के साथ साझेदारी सहकारी संघवाद का सिर्फ एक तत्व ही नहीं बल्कि ये समय की जरूरत भी है। कृषि की बात करते हुए प्रधानमंत्री ने कहा कि अकेले कृषि उत्पादकता बढ़ाने पर ध्यान नहीं दिया सकता है, लेकिन एक जीवंत ग्रामीण अर्थव्यवस्था के समग्र विकास पर ध्यान होना चाहिए। उन्होंने इस क्षेत्र में खाद्य प्रसंस्करण क्षेत्रों, मालगोदाम विकास और प्रौद्योगिकी निवेश के महत्व पर बल दिया। प्रधानमंत्री ने कहा कि नीति निर्माताओं के खुद के इरादे (नियत) नीतियों (नीति) से भी अधिक महत्वपूर्ण हैं । सुशासन के लिए क्षमता का निर्माण करने की आवश्यकता पर जोर देते हुए उन्होंने समयोचित तथ्यों की उपलब्धता के महत्व पर प्रकाश डाला। उन्होंने नीति आयोग से गिव-इट-अप अभियान की सफलता और लोगों से बड़े पैमाने पर स्वच्छता अभियान को मिली सकारात्मक प्रतिक्रियाओं जैसी घटनाओं से प्रेरणा लेने की अपील की। यह अनुभव आमतौर पर विशेषज्ञों कि इस धारणा को असत्य सिद्ध करता है कि लोग केवल खुद के फायदे में दिलचस्पी रखते हैं। ये दिखाता है कि लोग बड़े सार्वजनिक हित से प्रेरित होते हैं। बैठक में योजना राज्य मंत्री श्री राव इंद्रजीत सिंह, नीति आयोग के वाइस चेयरमैन श्री अरविंद पनगढ़िया और नीति आयोग के सदस्यों,वरिष्ठ अधिकारियों के अलावा प्रधानमंत्री कार्यालय और कैबिनेट सचिवालय के वरिष्ठ अधिकारियों ने भाग लिया।
प्रधानमंत्री ने भारत की आगामी जी-20 अध्यक्षता के लिये लोगो डिजाइन प्रतियोगिता में हिस्सा लेने को जनता का आह्वान किया

प्रधानमंत्री श्री नरेन्द्र मोदी ने भारत की आगामी जी-20 अध्यक्षता के लिये लोगो डिजाइन प्रतियोगिता में हिस्सा लेने को जनता का आह्वान किया है। विदेश मंत्रालय के आधिकारिक प्रवक्ता के ट्वीट के प्रत्युत्तर में प्रधानमंत्री ने ट्वीट कियाः “हमारे युवाओं की रचनात्मकता को प्रस्फुटित करने वाली विशेष प्रतियोगिता। इस प्रतियोगिता में अवश्य भागीदारी करें!”
मंत्रिमंडल ने संयुक्त राष्ट्र के सभी सदस्यों देशों को अंतर्राष्ट्रीय सौर गठबंधन (आईएसए) की सदस्यता के लिए आईएसए के समझौता ढांचे में संशोधन के उद्देश्य से अंतर्राष्ट्रीय सौर गठबंधन की प्रथम बैठक में प्रस्ताव पेश करने की मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने संयुक्त राष्ट्र के सभी सदस्यों देशों को अंतर्राष्ट्रीय सौर गठबंधन (आईएसए) की सदस्यता के लिए आईएसए के समझौता ढांचे में संशोधन के उद्देश्य से अंतर्राष्ट्रीय सौर गठबंधन की प्रथम बैठक में प्रस्ताव पेश करने की मंजूरी दे दी है। लाभ : संयुक्त राष्ट्र के सदस्य देशों को अंतर्राष्ट्रीय सौर गठबंधन की सदस्यता देने से सौर ऊर्जा वैश्विक एजेंडा में शामिल हो जाएगा और सौर ऊर्जा के विकास औऱ तैनाती के लिए सार्वभौमिक अपील की जा सकेगी। यह आईएसए को समावेशी बनाएगा जिसके अंतर्गत संयुक्त राष्ट्र के सभी सदस्य देश अंतर्राष्ट्रीय सौर गठबंधन के सदस्य होंगे। सदस्यता के विस्तार से आईएसए विश्व स्तर पर लाभ प्रदान करेगा।
प्रधानमंत्री ने जनजातीय गौरव दिवस महासम्मेलन में जनजातीय समुदाय के कल्याण के लिए कई महत्वपूर्ण पहलों का शुभारंभ किया

प्रधानमंत्री श्री नरेन्द्र मोदी ने जनजातीय गौरव दिवस महासम्मेलन में जनजातीय समुदाय के कल्याण के लिए कई महत्वपूर्ण पहलों का शुभारंभ किया। उन्होंने मध्य प्रदेश में 'राशन आपके ग्राम' योजना का भी शुभारंभ किया। उन्होंने मध्य प्रदेश सिकल सेल मिशन को भी लॉन्च किया। उन्होंने देश भर में 50 एकलव्य मॉडल आवासीय विद्यालयों की आधारशिला रखी। इस अवसर पर मध्य प्रदेश के राज्यपाल एवं मुख्यमंत्री, डॉ. वीरेंद्र कुमार, श्री नरेंद्र सिंह तोमर, श्री ज्योतिरादित्य एम सिंधिया तथा केंद्रीय राज्य मंत्री श्री प्रहलाद एस पटेल, श्री फग्गन सिंह कुलस्ते और डॉ. एल. मुरुगन उपस्थित थे।
भारत और न्यूजीलैंड के बीच संशोधित हवाई सेवा समझौते पर हस्ताक्षर

प्रधानमंत्री श्री नरेन्‍द्र मोदी की अध्यक्षता में केन्‍द्रीय कैबिनेट ने आज भारत और न्यूजीलैंड के बीच संशोधित हवाई सेवा समझौते को मंजूरी दे दी। हवाई सेवा करार भारत और न्यूजीलैंड के बीच नागरिक उड्डयन संबंधों में एक महत्वपूर्ण मील का पत्थर है। इसमें दोनों देशों के बीच व्यापार, निवेश, पर्यटन और सांस्कृतिक आदान-प्रदान को प्रोत्साहित करने की क्षमता है।
प्रधानमंत्री ने दी राष्ट्रीय समुद्री दिवस की शुभकामनाएं; जल शक्ति पर ध्यान केंद्रित करने की प्रेरणा के तौर पर बाबा साहब अम्बेडकर को किया याद

प्रधानमंत्री श्री नरेंद्र मोदी ने देश को राष्ट्रीय समुद्री दिवस की शुभकामनाएं दीं। पीएम ने कहा, ‘भारत में समुद्री क्षेत्र का संपन्न इतिहास रहा है। इसमें राष्ट्र के बदलाव को ऊर्जा देने की पूरी संभावनाएं हैं। राष्ट्रीय समुद्री दिवस पर हम राष्ट्र की संपन्नता के लिए अपनी समुद्री ताकत को और बढ़ाने के लिए प्रतिबद्धता जाहिर करते हैं।’ समुद्री क्षेत्र के विकास की दिशा में हमें डॉ. बाबा साहब अम्बेडकर से प्रेरणा मिली थी। उन्होंने कहा, ‘यह बाबा साहब ही थे, जिन्होंने जल शक्ति, नौवहन, सिंचाई, नहरों के जाल और बंदरगाहों को सबसे ज्यादा प्राथमिकता दी। इस क्षेत्र में उनके कार्य मुख्य रूप से देश के लोगों की भलाई के लिए थे।’
प्रधानमंत्री ने तेलुगु अभिनेता श्री जय प्रकाश रेड्डी के निधन पर दुख व्यक्त किया

प्रधानमंत्री श्री नरेन्द्र मोदी ने तेलुगु अभिनेता श्री जय प्रकाश रेड्डी के निधन पर दुख व्यक्त किया। उन्होंने ट्वीट किया “जय प्रकाश रेड्डी ने अभिनय के अपने अनोखे अंदाज के साथ सभी को प्रभावित किया उन्होंने अपने लंबे करियर में अनेक यादगार भूमिकाएं निभाईं। उनके निधन से सिनेमा जगत को भारी नुकसान हुआ है। मेरी संवेदनाएं उनके परिवार और उनके प्रशंसकों के साथ है।”
प्रधानमंत्री ने टेबल टेनिस खिलाड़ी मनिका बत्रा को एशियन कप में कांस्य पदक जीतने पर बधाई दी

प्रधानमंत्री श्री नरेन्द्र मोदी ने टेबल टेनिस खिलाड़ी मनिका बत्रा को एशियन कप में कांस्य पदक जीतने पर बधाई दी है। प्रधानमंत्री ने ट्वीट किया; “मैं मनिका बत्रा को एशियन कप में कांस्य जीतकर भारतीय टेबल टेनिस में इतिहास रचने के लिए बधाई देता हूं। उनकी सफलता पूरे भारत में कई एथलीटों को प्रेरित करेगी और टेबल टेनिस को और भी लोकप्रिय बनाएगी। @manikabatra_TT”
भारत और बहरीन के बीच अवैध मानव तस्‍करी विशेषकर महिलाओं और बच्‍चों के अवैध करोबार को रोकने पर सहमति पत्र

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने भारत और बहरीन के बीच सहमति पत्र पर हस्‍ताक्षर को मंजूरी दी। दोनों देशों ने महिलाओं और बच्‍चों सहित मानव तस्‍करी के रोकथाम में सहयोग करने पर सहमति जताई। इसमें बचाव, पुनर्वापसी, बरामदगी और इसके शिकार हुए लोगों को परिवारों से मिलाना शामिल है। इस सहमति से दोनों देशों ने दोस्‍ताना रिश्‍ते को मजबूत करने का फैसला किया है। दोनों देशों ने मानव की अवैध तस्‍करी, खासकर महिलाओं और बच्‍चों की तस्‍करी को तेजी से रोकने, बचाव करने और प्रत्‍यर्पण के मुद्दे पर आपसी सहयोग बढ़ाने पर जोर दिया। अप्रैल 2016 के पहले सप्‍ताह में गृहमंत्री के दुबई दौरे के दौरान सहमति पत्र पर हस्‍ताक्षर किए जाने की संभावना है। भारत और बहरीन राजशाही के बीच सहमति पत्र के महत्‍वपूर्ण बिन्‍दु निम्‍नलिखित हैं: i. सभी तरह की मानव तस्‍करी, खासकर महिलाओं और बच्‍चों की तस्‍करी रोकने संबंधी सहयोग को मजबूत किया जाएगा और तस्‍करों के खिलाफ कानूनी कार्रवाई और तेजी से जांच सहित दोनों देशों में संगठित अपराध चलाने वालों के खिलाफ कार्रवाई होगी। ii. निरोधक उपाय करके महिलाओं और बच्‍चों की तस्‍करी का खात्‍मा किया जाएगा और पीडि़त लोगों के अधिकारों की रक्षा होगी। iii.मानव तस्‍करी को रोकने के लिए दोनों पक्ष तस्‍करी विरोधी सेल और कार्यबल गठित करेंगे। i दोनों पक्षों के संयुक्‍त कार्यबल के प्रतिनिधियों का गठन किया जाएगा जिससे सहमति पत्र पर कामकाज पर निगरानी रखी जा सके। पृष्‍ठभूमि:- मानव तस्‍करी के मामले में दक्षिण एशिया के देश खासतौर पर प्रभावित हैं। इसमें घरेलू तस्‍करी या पड़ोसी देशों से तस्‍करी की घटनाएं होना आम है, हालांकि दक्षिण एशियाई पीडि़तों की पहचान मध्‍य पूर्व में तेजी से बढ़ रही है। जहां तक बहरीन की बात है मानव तस्‍करी का भारत अहम स्रोत है। इतना ही नहीं, पुरुषों और महिलाओं को तस्‍करी के जरिये बहरीन पहुंचाया जाता है। वहां जबरन मजदूरी और वेश्‍यावृत्ति के लिए इन्‍हें ले जाया जाता है। दक्षिण एशिया से पुरुष और महिलाएं घरेलू कर्मी या असंगठित श्रम क्षेत्र में विनिर्माण और दूसरी सेवाओं के रूप में स्‍वेच्‍छा से बहरीन जाती हैं, हालांकि उनके पास अवैध पासपोर्ट होते हैं। कई अकुशल श्रमिक भी बहरीन भेजे जाते हैं जिन्‍हें बिना किसी भुगतान के धमकी, शारीरिक यातना और लैंगिक दुष्‍कर्म के लिए भी वहां पहुंचाया जाता है। बहरीन राजशाही और भारत के बीच हर स्‍तर पर मानव तस्‍कर रोधी प्रयासों को सख्‍ती से लागू किया गया है जिससे पीडि़तों की सुरक्षा और इस पर प्रतिबंध लग सके। दोनों देशों के बीच खुफिया सूचनाओं के आदान-प्रदान की भी आवश्‍यकता है। इसके अलावा, संयुक्‍त जांच और दूसरी पहल भी जरूरी है। इस उद्देश्‍य के लिए बहरीन राजशाही के साथ सहमति पत्र पर हस्‍ताक्षर प्रस्‍तावित है। भारत ने बांग्‍लादेश के साथ मानव तस्‍करी को रोकने के लिए पहले ही सहमति पत्र पर हस्‍ताक्षर किए हैं।
केन्द्रीय मंत्रिमंडल ने पारंपरिक औषधि प्रणालियों के क्षेत्र में भारत और ईरान के बीच सहयोग के लिए समझौता-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने पारंपरिक औषधि प्रणालियों के क्षेत्र में भारत और ईरान के बीच सहयोग के लिए समझौता-ज्ञापन को मंजूरी दी है। लाभः समझौता ज्ञापन से पारंपरिक औषधि क्षेत्र में दोनों देशों के बीच द्विपक्षीय सहयोग को बढ़ावा मिलेगा। दोनों देशों के मध्य सांस्कृतिक धरोहर के मद्देनजर यह समझौता अत्यंत महत्वपूर्ण है। पृष्ठभूमिः भारत को सुविकसित पारंपरिक औषधि प्रणालियों का वरदान प्राप्त है, जिसमें जड़ी-बूटियां शामिल हैं। विश्व स्वास्थ्य परिदृश्य में इसकी अपार क्षमता मौजूद है। भारत और ईरान के बीच कई विशेषताएं समान हैं उनकी भाषा, संस्कृति और परंपराओं में समानता है तथा दोनों ही देश जड़ी-बूटियों का समान रूप से प्रयोग करते हैं। दोनों देशों में वृहद जैव-विविधता मौजूद है और पारंपरिक औषधि प्रणालियों का प्रायः इस्तेमाल किया जाता है। दोनों ही देशों में दुर्लभ औषधीय पौधे पाए जाते हैं। इसके अलावा ईरान, पारंपरिक औषधि प्रणाली के क्षेत्र में भारत की अग्रणी देश की स्थिति को मान्यता देता है। भारत में इस क्षेत्र में मजबूत संरचना मौजूद है और यहां उत्कृष्ट उत्पादन इकाईयां काम करती है। भारत सरकार के आयुष मंत्रालय को पारंपरिक औषधि प्रणालियों के प्रोत्साहन, प्रचार और पूरे विश्व में उन्हें प्रस्तुत करने का अधिकार है। इस प्रणाली में आर्युवेद, योग एवं प्राकृतिक चिकित्सा, यूनानी, सिद्ध, सोवा-रिगपा और होम्योपैथी शामिल हैं। आयुष मंत्रालय ने इस दिशा में चीन, मलेशिया, त्रिनिदाद एवं टोबेगो, हंगरी, बांग्लादेश, नेपाल, मॉरिशस और मंगोलिया के साथ पारंपरिक औषधि संबंधी समझौता-ज्ञापन किए हैं। श्रीलंका के साथ भी ऐसे समझौते का प्रस्ताव है।
केन्द्रीय मंत्रिमंडल ने भारत और बांग्लादेश की साझी सीमा से होकर गुजरने वाली कुशियारा नदी से प्रत्येक पक्ष द्वारा 153 क्यूसेक तक पानी निकाल सकने से संबंधित समझौता-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आज भारत और बांग्लादेश के बीच उस समझौता-ज्ञापन को कार्योत्तर मंजूरी दे दी है, जिसके तहत भारत और बांग्लादेश की साझी सीमा से होकर गुजरने वाली कुशियारा नदी से प्रत्येक पक्ष 153 क्यूसेक तक पानी निकाल सकेगा। भारत के जल शक्ति मंत्रालय और बांग्लादेश के जल संसाधन मंत्रालय ने छह सितंबर, 2022 को समझौता-ज्ञापन पर हस्ताक्षर किये थे, जिसके तहत सूखे मौसम (01 नवंबर से 31 मई तक) के दौरान साझी सीमा से होकर गुजरने वाली कुशियारा नदी से दोनों देश 153-153 क्यूसेक तक पानी निकाल सकेंगे, ताकि दोनों देश अपनी-अपनी खपत योग्य जल संबंधी आवश्यकता पूरी कर सकें। इस समझौता-ज्ञापन से असम सूखे मौसम (01 नवंबर से 31 मई तक) के दौरान अपनी खपत योग्य आवश्यकता पूरी करने के लिये कुशियारा नदी के साझा विस्तार से 153 क्यूसेक तक का पानी निकाल सकेगा। सूखे मौसम के दौरान दोनों देश अपनी-अपनी तरफ से जल निकासी की निगरानी करने के लिए एक संयुक्त निगरानी दल का गठन करेंगे।
प्रधानमंत्री कल वाराणसी जाएंगे

डीजल से बिजली में परिवर्तित पहले लोकोमोटिव की रवानगी गुरु रविदास जन्मस्थान विकास परियोजना का शिलान्यास होमी भाभा कैंसर अस्पताल, लहरतारा का उद्घाटन कई विकास परियोजनाओं का अनावरण प्रधानमंत्री श्री नरेन्द्र मोदी कल 19 फरवरी, 2019 को वाराणसी का दौरा करेंगे। वहां वे कई विकास परियोजनाओं का अनावरण करेंगे। प्रधानमंत्री वाराणसी में डीजल लोकोमोटिव वर्क्स में डीजल से बिजली में परिवर्तित पहले इंजन को झंडी दिखाकर रवाना करेंगे। वे लोकोमोटिव का अवलोकन करेंगे और प्रदर्शनी का दौरा करेंगे। डीजल लोकोमोटिव वर्क्स ने दो डब्ल्यूडीजी3ए डीजल इंजनों को 10 हजार अश्वशक्ति वाले दोहरे इलेक्ट्रिक डब्ल्यूएजीसी3 लोको में परिवर्तित किया है। यह ‘मेक इन इंडिया’ पहल के तहत भारतीय अनुसंधान एवं विकास नवाचार के जरिए किया गया है। परिवर्तित इंजनों से ग्रीन हाऊस गैस उत्सर्जन कम होगा और भारतीय रेल के लिए कारगर इंजन तैयार होंगे। प्रधानमंत्री श्रीगोर्वधनपुर में श्री गुरु रविदास जन्म स्थान मंदिर में गुरु रविदास जन्म स्थान विकास परियोजना का शिलान्यास करेंगे। वे एक जनसभा को भी संबोधित करेंगे। प्रधानमंत्री बनारस हिंदू विश्वविद्यालय के नवनिर्मित मदन मोहन मालवीय कैंसर केन्द्र का उद्घाटन करेंगे। यह अस्पताल उत्तर प्रदेश, झारखंड, बिहार, उत्तराखंड सहित नेपाल जैसे पड़ोसी देशों के मरीजों को सस्ता कैंसर उपचार प्रदान करेंगे। प्रधानमंत्री होमी भाभा कैंसर अस्पताल लहरतारा का भी उद्घाटन करेंगे। इन दोनों कैंसर अस्पतालों के उद्घाटन के जरिए वाराणसी कैंसर संबंधी बीमारियों के बेहतर उपचार के लिए महत्वपूर्ण केन्द्र बन जाएगा। प्रधानमंत्री पहले नये भाभाट्रॉन प्रीसिजन टेक्नोलॉजी (मल्टी लीफ कॉलीमेटर) का लोकार्पण करेंगे। वे बनारस हिंदू विश्वविद्यालय में पंडित मदन मोहन मालवीय की प्रतिमा और वाराणसी घाटों के भित्तिचित्रों का अनावरण करेंगे। वे विश्वविद्यालय में पीएम-जेएवाई आयुष्मान भारत के लाभार्थियों से बातचीत करेंगे। इसके बाद वाराणसी में औरे गांव में प्रधानमंत्री कई विकास परियोजनाओं का उद्घाटन करेंगे, जिनका उद्देश्य वाराणसी और आस-पास के क्षेत्रों में स्वास्थ्य तथा अन्य सुविधाओं को बढ़ावा देना है। वे विभिन्न योजनाओं के लाभार्थियों को प्रमाणपत्र प्रदान करेंगे। वे दिव्यांगजनों को सहयोगी उपकरण भी वितरित करेंगे। बाद में प्रधानमंत्री जनसभा को संबोधित करेंगे।